b'\n_START_ARTICLE_\nKaarlo Emil Kivirikko\n_START_PARAGRAPH_\nKaarlo Eemeli Kivirikko (sukunimi vuoteen 1906 Stenroos; 28. tammikuuta 1870 Helsinki \xe2\x80\x93 26. huhtikuuta 1947) oli ennen muuta professorin arvon saanut lintutieteilij\xc3\xa4 ja filosofian tohtori, mutta sen ohessa my\xc3\xb6s taitava lintujen t\xc3\xa4ytt\xc3\xa4j\xc3\xa4. H\xc3\xa4net tunnettiin kyvyst\xc3\xa4\xc3\xa4n sijoittaa t\xc3\xa4ytetty el\xc3\xa4in luontevaan pienymp\xc3\xa4rist\xc3\xb6\xc3\xb6n ja loihtia siten katsojan eteen poikkeuksellisen aidonoloinen tilannekuva.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nKivirikon vanhemmat olivat rakennusmestari August Stenroos ja Agatha Charlotta Corzard. H\xc3\xa4n p\xc3\xa4\xc3\xa4si ylioppilaaksi vuonna 1889 ja valmistui filosofian kandidaatiksi 1892, lisensiaatiksi 1898 ja tohtoriksi 1900. Kivirikko teki tutkimusmatkat Vienan Karjalaan ja Vienanmerelle 1894 sek\xc3\xa4 Transkaspiaan, Turkestaniin ja Siperiaan 1896. _NEWLINE_Kivirikko oli Sortavalan reaalilyseon luonnonhistorian ja maantieteen lehtorina sek\xc3\xa4 Sortavalan seminaarin luonnonhistorian ja kemian opettajana 1899\xe2\x80\x931905. H\xc3\xa4n toimi Helsingin suomalaisen normaalilyseon luonnonhistorian ja maantiedon vanhempana lehtorina vuodesta 1905 sek\xc3\xa4 yliopettajana vuosina 1911\xe2\x80\x931938. H\xc3\xa4n kirjoitti el\xc3\xa4in- ja kasvitieteen oppikirjoja. H\xc3\xa4n paranteli Aukusti Juhana Melan Suomen luurankoiset -teosta laajentamalla ja toimittamalla kirjan toisen painoksen vuonna 1909. Kivirikko kirjoitti laajan kaksiosaisen teoksen Suomen linnut vuosina 1926\xe2\x80\x931927. Nuorena Kivirikko tutki my\xc3\xb6s vesi\xc3\xa4yri\xc3\xa4isi\xc3\xa4._NEWLINE_Kivirikko toimi Luonnon Yst\xc3\xa4v\xc3\xa4n p\xc3\xa4\xc3\xa4toimittajana 1921\xe2\x80\x931925, Maapallon el\xc3\xa4imist\xc3\xb6n p\xc3\xa4\xc3\xa4toimittajana sek\xc3\xa4 Suomen Lintutieteellisen Yhdistyksen puheenjohtajana 1926\xe2\x80\x931936. H\xc3\xa4n sai professorin arvon vuonna 1930._NEWLINE_Helsingin yliopisto yll\xc3\xa4pit\xc3\xa4\xc3\xa4 Kivirikon lintukokoelmaa Viikin C-talossa. Edustettuna on l\xc3\xa4hes koko Suomen pesim\xc3\xa4linnusto ja lis\xc3\xa4ksi kymmeni\xc3\xa4 muita lintulajeja sek\xc3\xa4 kolmisenkymment\xc3\xa4 nis\xc3\xa4k\xc3\xa4slajia.'